钦定古今图书集成/理学汇编/文学典/第046卷 > 萧㧑〈济〉
## 钦定古今图书集成/理学汇编/文学典/第046卷 > 萧㧑〈济〉

按《周书》本传，“㧑字智遐，兰陵人也。梁武帝弟安成王
秀之子也。性温裕，有仪表。年十二入国学，博观经史，
雅好属文。在梁封永丰县侯，邑一千户。初为给事中，
历太子洗马、中舍人。东魏遣李谐、卢元明使于梁，梁
武帝以㧑辞令可观，令兼中书侍郎，受币于宾馆。寻
迁黄门侍郎，出为宁远将军、宋宁、宋兴二郡守，转轻”
车将军、巴西梓潼二郡守。及侯景作乱，武陵王纪承
制授㧑使持节、忠武将军，又迁平北将军、散骑常侍，
领益州刺史军防事。纪称尊号于成都，除侍中、中书
令，封秦郡王，邑三千户，给鼓吹一部。纪率众东下，以
㧑为中书令、征西大将军、都督益梁秦潼安泸青戎
宁华信渠万江新邑楚义十八州诸军事、益州刺史，
守成都。又令梁州刺史杨干运守潼州。太祖知蜀兵
寡弱，遣大将军尉迟迥总众讨之。及迥入剑阁，干运
以州降，蜀中因是大骇，无复抗拒之志。迥长驱至成
都，㧑见兵不满万人，而仓库空竭，军无所资，遂为城
守之计。迥围之五旬，㧑屡遣其将出城挑战，多被杀
伤，外援虽至，又为迥所破，语在《迥传》。㧑遂请降，迥许
之。㧑于是率文武于益州城北，共迥升坛，插血立盟，
以城归国。魏恭帝元年，授侍中、骠骑大将军、开府仪
同三司，封归善县公，邑一千户。孝闵帝践祚，进爵黄
台郡公，增邑一千户。武成中，世宗令诸文儒于麟趾
殿校定经史，仍撰《世谱》，㧑亦预焉。寻以母老，兼有疾
疹，五日番上，便隔晨昏。请在外著书。有诏许焉。保定
元年，授礼部中大夫。又以㧑有归款之功，别赐食多
陵县五百户，收其租赋。三年，出为上州刺史。为政仁
恕，以礼让为本。尝至元日，狱中所有囚系，悉放归家，
听三日然后赴狱。主者固执不可。㧑曰：“昔王长、虞延，
见称前史，吾虽寡德，窃怀景行，导民以信，方自此始。
以之获罪，弥所甘心，幸勿虑也。”诸囚荷恩，并依限而
至，吏民称其惠化。秩满当还，部民李漆等三百馀人
上表乞更留两载。诏虽弗许，甚嘉美之。及㧑入朝，属
置露门学。高祖以㧑与唐瑾、元伟、王褒等四人俱为文学博士。㧑以母老，表请归养私门，曰：“臣闻出忠入
孝，理深人纪；昏定晨省，事切天经。伏惟陛下握镇临
朝，垂衣御宇，孝治天下，仁覃草木。是以微臣，冒陈至
愿。臣母妾褚，年过养礼，乞解今职，侍奉私庭，伏愿天
慈，特垂矜许。臣披款归朝，十有六载，恩深海岳，报浅
涓埃。肆师掌礼，竟无称职，浙隈督察，空妨能官。方辞
违阙庭，屏迹闾里，低徊系慕，恋悚兼深。”高祖未许。诏
曰：“开府梁之宗英，今则任等三事。所谓楚虽有才，周
寔用之。方藉谋猷，匡朕不逮。然进思尽忠，退安侍养
者，义在公私兼济，岂容全欲徇己，亏此至公，乖所望
也。”寻以母忧去职。天和六年，授少保。建德元年，转少
傅。后改封蔡阳郡公，增邑通前三千四百户。二年，卒，
时年五十九。高祖举哀于正武殿，赐谷麦三百石，布
帛三百匹。赠使持节、大将军、大都督、少傅、益新始信
四州诸军事、益州刺史，谥曰“襄。”㧑善草隶，名亚于王
褒，算数医方，咸亦留意。所著诗赋杂文数万言，颇行
于世。子济嗣。

济字德成，少仁厚，颇好属文。萧纪承制，授贞威将军、
蜀郡太守，迁东中郎将，从纪东下。至巴东，闻迥围成
都，纪命济率所部赴援。比至，㧑已降，仍从㧑入朝。孝
闵帝践祚，除中外府记室参军。后至蒲阳郡守、车骑
大将军、仪同三司。